คลังคุยลั่นทุ่งรายได้รัฐบาลเฉียด2ล้านล.
รายได้ปีฐานะของรัฐบาลตามระบบกระแสเงินสดงบประมาณ 2555 เงินเข้าคลังกว่า 1.9 ล้านล้านบาท ผลจากการฟื้นตัวของเศรษฐกิจหลังวิกฤตอุทกภัย
25 ต.ค. 2555

รายได้ปีฐานะของรัฐบาลตามระบบกระแสเงินสดงบประมาณ 2555 เงินเข้าคลังกว่า 1.9 ล้านล้านบาท ผลจากการฟื้นตัวของเศรษฐกิจหลังวิกฤตอุทกภัย
นายสมชัย สัจจพงษ์ ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า ฐานะการคลังของรัฐบาลตามกระแสเงินสดของปีงบประมาณ 2555 รัฐบาลมีรายได้นำส่งคลังทั้งสิ้น 1.99 ล้านบาท สูงกว่าปีงบประมาณที่แล้ว 8.85 หมื่นล้านบาท ซึ่งเป็นผลจากการฟื้นตัวของเศรษฐกิจหลังวิกฤตอุทกภัย จากการเร่งดำเนินนโยบายกระตุ้นเศรษฐกิจของรัฐ 
“การเป็นผู้นำกระตุ้นเศรษฐกิจของรัฐบาลในปีงบประมาณ 2555 ได้ส่งผลดีต่อการขยายตัวทางเศรษฐกิจในส่วนของการบริโภค 4.9% และการลงทุนภายในประเทศ 12.8% ขณะที่เงินคงคลังยังสูงถึง 5.6 แสนล้านบาท ซึ่งเป็นปัจจัยสำคัญที่ทำให้สามารถรองรับความเสี่ยงจากการชะลอตัวของเศรษฐกิจโลกจากปัญหาหนี้สาธารณะในกลุ่มสหภาพยุโรปได้ในอนาคต” นายสมชัย กล่าว
ทั้งนี้ มีการเบิกจ่ายเงินงบประมาณทั้งสิ้น 2,295,327 ล้านบาท สูงกว่าปีงบประมาณที่แล้ว 1.17 แสนล้านบาท หรือ 5.4% ทำให้รัฐบาลขาดดุลเงินงบประมาณ 3.14 แสนล้านบาท สูงกว่าปีที่แล้วถึง 2.88 หมื่นล้านบาท